UYeFA o‘tgan mavsum yakunlariga ko‘ra, Yevropaning eng yaxshi o‘yinchisi va murabbiyi nomini e’lon qildi. Foto: Getty Images Unga ko‘ra, «Real» va Fransiya milliy jamoasi hujumchisi Karim Benzema Yevropaning 2021/22 yilgi mavsumining eng yaxshi o‘yinchisi deb topildi. U o‘tgan mavsum Madrid klubi bilan La Liga chempioni, UYeFA Chempionlar ligasi g‘olibi, Yevropa Superkubogi sohibi hamda YeChL to‘purariga aylangandi. Fransiyalik 34 yoshli hujumchidan tashqari, «Real» va Belgiya milliy jamoasi darvozaboni Tibo Kurtua hamda «Manchester Siti» va Belgiya milliy jamoasi yarimhimoyachisi Kevin de Bryuyne ham sovringa da’vogar edi. «Real» bosh murabbiyi Karlo Anchelotti esa mavsumning eng yaxshi murabbiyi deb topildi. Italiyalik mutaxassis bu borada Yurgen Klopp («Liverpul») va Pep Gvardiolani («Manchester Siti») ortda qoldirdi. Ma’lumot uchun, Anchelotti qo‘l ostida «Real» o‘tgan mavsum YeChL va La Liga g‘olibiga aylangan edi.